b'\n_START_ARTICLE_\nM\xc3\xa4kel\xc3\xa4n piiri\n_START_PARAGRAPH_\nM\xc3\xa4kel\xc3\xa4n piiri eli M\xc3\xa4kel\xc3\xa4n talli oli tamperelainen kirjallisuuspiiri, joka syntyi Tampereen kaupunginkirjaston johtajan Mikko M\xc3\xa4kel\xc3\xa4n ymp\xc3\xa4rille 1940-luvulla. Kirjallisuuspiirist\xc3\xa4 on l\xc3\xa4ht\xc3\xb6isin muun muassa V\xc3\xa4in\xc3\xb6 Linna. Linna korosti usein M\xc3\xa4kel\xc3\xa4n piirin merkityst\xc3\xa4 kirjailijankehitykselleen, sill\xc3\xa4 piiri oli h\xc3\xa4nelle ensimm\xc3\xa4inen kosketus muihin kirjoittajiin. M\xc3\xa4kel\xc3\xa4n piirin keskusteluilloissa Linna sai omat ateljeekriitikkonsa ja p\xc3\xa4\xc3\xa4si testaamaan tulevien romaaniensa aihetta ja asetelmia._NEWLINE_M\xc3\xa4kel\xc3\xa4n piirin johtohahmoja olivat Lauri Viita ja h\xc3\xa4nen j\xc3\xa4lkeens\xc3\xa4 V\xc3\xa4in\xc3\xb6 Linna sek\xc3\xa4 my\xc3\xb6s Alex Matson. M\xc3\xa4kel\xc3\xa4n piiri hajaantui 1954 kun suuri osa sen j\xc3\xa4senist\xc3\xa4 oli jo muuttanut pois Tampereelta muualle Suomeen.'